**D ô v o d o v á s p r á v a**

1. **Všeobecná časť**

Návrh zákona, ktorým sa zrušuje zákon č. 279/2024 Z. z. o dani z finančných transakcií a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, predkladajú na rokovanie Národnej rady Slovenskej republiky poslanci Národnej rady Slovenskej republiky Marián Viskupič, Jana Bittó Cigániková, Vladimíra Marcinková, Ondrej Dostál, Vladimír Ledecký, Martina Bajo Holečková a Mária Kolíková.

**Cieľom návrhu je zrušiť novozavedenú daň z finančných transakcií a to z dôvodu jej zásadného škodlivého vplyvu na všetky podnikateľské subjekty. Transakčná daň zhoršuje podnikateľské prostredie na Slovensku, negatívne vplýva na konkurencieschopnosť slovenskej ekonomiky a relevantný problém je aj nejednoznačnosť a administratívna náročnosť jej výberu.**

Zákon o dani z finančných transakcií postihne všetky podnikateľské subjekty - právnické aj fyzické osoby - pôsobiace na Slovensku. Táto daň prinesie firmám zvýšené náklady, ktoré sa premietnu do spotrebiteľských cien. Zníženie konkurencieschopnosť spoločností na Slovensku a zvýšenie administratívnej záťaže sú ďalšie negatívne dôsledky transakčnej dane. V aktuálnej ťažkej ekonomickej situácii Slovenska, klesajúceho hospodárskeho rastu, hroziacej obchodnej vojny z USA je potrebné zrušiť túto daň ako celok a tak odstrániť všetky jej negatívne dosahy.

Národnou radou Slovenskej republiky schválený zákon, ktorým sa zavádza daň z finančných transakcií, nadobudol účinnosť 1. januára 2025, pričom prvé zdaňovacie obdobie začalo v apríli toho istého roka s výnimkou dane z finančných transakcií za použitie platobnej karty, ktorej zdaňovacie obdobie začalo už 1. januára 2025 a trvá počas celého roka. Daň sa vzťahuje na všetky subjekty, okrem zákonom ustanovených výnimiek. Sadzba dane je 0,4 % na každú bezhotovostnú transakciu, okrem transakcií so štátom, odvodov do Sociálnej poisťovne a do zdravotných poisťovní a ďalších vymenovaných výnimiek, s maximálnym limitom 40 eur za prevod. Pre účty v zahraničných bankách tento limit neplatí a samotný výpočet dane je na pleciach podnikateľov. Hotovostné výbery z bankomatov sú zdaňované sadzbou 0,8 % bez maximálneho limitu. Zákon bol prijatý v skrátenom legislatívnom konaní, neprebehlo k nemu riadne medzirezortné pripomienkové konanie a neuskutočnila sa ani žiadna relevantná diskusia s podnikateľskými združeniami a verejnosťou.

Zavedená daň z finančných transakcií je podľa predkladateľov nespravodlivá, priamo penalizuje ekonomickú aktivitu, zdaňuje úspech a brzdí ekonomiku. V takejto forme neexistuje v žiadnej krajine eurozóny. Existuje iba v Maďarsku, Venezuele a dvoch ďalších krajinách juhoamerického kontinentu. Skúsenosti z Maďarska naznačujú, že výnosy z tejto dane nebudú také vysoké, ako sa uvádza. Rada pre rozpočtovú zodpovednosť dospela k iným výsledkom, než sú oficiálne prognózy. V Maďarsku táto daň funguje už viac ako 10 rokov a sadzba bola niekoľkokrát zvyšovaná, pretože nepriniesla očakávaný efekt. Banky navyše zvýšili poplatky pre klientov, aby kompenzovali náklady na zavedenie systému výberu daní.Zavedená daň už v prvých mesiacoch navyše spôsobuje nárast šedej ekonomiky, keďže podnikateľské subjekty obchádzajú bezhotovostné transakcie podobne ako v Maďarsku. Samotný názov dane je zavádzajúci, ide skôr o daň z prevodu či z obratu, nevzťahuje sa na obchodovanie s finančnými nástrojmi, ktoré vykonávajú obchodníci s cennými papiermi, ako je v niektorých krajinách EÚ.

Ministerstvo financií Slovenskej republiky neprezentovalo žiadne argumenty, ktoré by ukazovali na odôvodnenosť zachovania tejto dane resp. dokazujúce, že existencia tejto dane nespôsobuje viac škôd ako je potenciálny prínos do štátneho rozpočtu. Neexistuje kalkulácia ušlých príležitostí a odhad počtu subjektov, ktoré zaregistrujú svoje spoločnosti v zahraničí alebo odídu zo Slovenska. Zavedenie tejto dane, spolu so zvýšením dane z príjmu právnických osôb a narastajúcou zložitosťou systému, odrádza zahraničných investorov a zásadne znižuje príťažlivosť Slovenska pre umiestnenie zahraničných, ale i domácich investícií..

Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj v súlade s právom Európskej únie.

Návrh zákona predpokladá negatívne vplyvy na rozpočet verejnej správy, pozitívne vplyvy na podnikateľské prostredie a sociálne vplyvy, nepredpokladá vplyvy na informatizáciu spoločnosti, služby verejnej správy pre občana, životné prostredie, a ani vplyvy na manželstvo, rodičovstvo a rodinu.

1. **Osobitná časť**

**K čl. I.**

Vypúšťa sa čl. I zákona č. 279/2024 Z. z. Ide o článok, ktorý zaviedol do právneho poriadku samotnú daň z finančných transakcií.

**K čl. II**

V súvislosti so zrušením dane z finančných transakcií sa primerane upravuje aj zákon č. 595/2003 Z. z. o dani z príjmov v znení neskorších predpisov, a to tak, že v § 19 ods. 3 písm. j) sa vypúšťa daň z finančných transakcií. Primerane k tomu sa upravuje aj znenie poznámky pod čiarou.

**K čl. III**

**K bodu 1**

Vypúšťa sa citácia v poznámke pod čiarou k odkazu 1 v zákone č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, a to v súvislosti so zrušením dane z finančných transakcií.

**K bodu 2**

Navrhuje sa prechodné ustanovenie, podľa ktorého povinnosť zaplatiť a odviesť daň z finančných transakcií a na túto daň naviazané penále, zaniká (§ 165q ods. 1). Ďalej sa navrhuje, aby správca dane vrátil sumu zodpovedajúce odvedenej zaplatenej dani z finančných transakcií tomu, od koho ju prijal (platiteľ) (§ 165q ods. 2). Ak správca dane prijal daň z finančných transakcií priamo od daňovníka, vráti ju daňovníkovi (§ 165q ods. 3).

**K čl. IV**

Účinnosť predkladaného návrhu zákona sa navrhuje od 15. novembra 2025.